**Henry Kissinger:** "Dúfam, že Ukrajinci budú rovnako múdri, ako sú odvážni“

[**75**](https://debata.pravda.sk/debata/627832-kissinger-ukrajina-by-sa-mohla-vzdat-casti-uzemia/)

Legendárny diplomat, laureát Nobelovej ceny za mier a bývalý minister zahraničných vecí USA Henry Kissinger (narodený 27. mája 1923 v Nemecku – Bavorsku) si myslí, že Ukrajina a Západ by sa nemali usilovať Rusku uštedriť porážku. Bývalý šéf diplomacie to povedal 23. mája 2022 na Svetovom ekonomickom fóre vo švajčiarskom Davose. Vystúpil v rovnaký deň ako ukrajinský prezident Volodymyr Zelenskyj. Ten varoval, že svet by nemal nechať ruského prezidenta Vladimira Putina vojnu vyhrať, lebo toho nezaujíma diskusia, ale zabíjanie.

**Vojna proti Rusku?**

Bývalý minister zahraničných vecí Kissinger však zdôranil, že s Moskvou je nevyhnutné rokovať. Podľa denníka Daily Telegraph tiež naznačil, že Ukrajina by sa mohla vzdať časti svojho územia. Deliaca čiara medzi krajinami by vraj mohla kopírovať situáciu spred invázie, ktorú Putin začal 24. februára. Z toho vyplýva, že Kissinger by Rusku ponechal minimálne Krym a časť Donbasu. "Ak by sa vojna rozšírila za tento bod, nebola by už o slobode Ukrajiny, bola by to nová vojna proti Rusku,“ tvrdí Kissinger.

Podľa neho by Západ nemal zabúdať na to, akú silnú pozíciu má Moskva v Európe. "Európski lídri by mali brať do úvahy dlhodobé vzťahy. V opačnom prípade riskujú, že Rusko vstúpi do permanentnej aliancie s Čínou,“ uviedol Kissinger, ktorý slúžil ako minister zahraničných vecí pre republikánskych prezidentov Richarda Nixona a Geralda Forda. Henry Kissinger varoval, že Ukrajina musí rokovať s Ruskom, lebo inak to spôsobí problémy a napätie, ktoré bude len ťažké prekonať. "Dúfam, že Ukrajinci budú rovnako múdri, ako sú odvážni,“ vyhlásil legendárny diplomat.

*Podľa denníka PRAVDA, 24. 5. 2022*